b"\n_START_ARTICLE_\nPetasos\n_START_PARAGRAPH_\nPetasos (gr.: \xcf\x80\xce\xad\xcf\x84\xce\xb1\xcf\x83\xce\xbf\xcf\x82) er en type rund solhat som blev b\xc3\xa5ret af m\xc3\xa6nd og ynglinge (efeber) i oldtidens Gr\xc3\xa6kenland, ofte sammen med chlamys, en kort kappe. Den har sin oprindelse i Thessalien og var lavet af filt, l\xc3\xa6der eller flettet str\xc3\xa5. Forsynet med hagesnor kunne den h\xc3\xa6nge p\xc3\xa5 ryggen._NEWLINE_En type stridshjelm af metal som blev brugt af ryttersoldater fra Athen, havde samme form som petasos. Huller p\xc3\xa5 yderkanten kan v\xc3\xa6re til at fastg\xc3\xb8re et overtr\xc3\xa6k af tekstil._NEWLINE_Petasos \xe2\x88\x92 eller en petasosformet hjelm med vinger \xe2\x88\x92 blev sammen med blandt andet bevingede sko (talaria-sandaler) og merkurstav (caduceus) kendetegn for Hermes i antikkens kunst. Hermes var de gr\xc3\xa6ske guders budbringer som svarede til Merkur i romersk mytologi._NEWLINE_Petasoshjelm, som den fremstilles i billedkunsten, kan ligne den britiske sk\xc3\xa5lformede og cirkelrunde 'brodiehjelm', patenteret i 1915 af John L. Brodie fra London."